b'\n_START_ARTICLE_\nTamarinda\n_START_SECTION_\nIzvor\n_START_PARAGRAPH_\nV nasprotju s prepri\xc4\x8danji, je tamarinda endemit v tropski Afriki. Divje rasto\xc4\x8da rastlina, ki jo najdemo v Sudanu, uspeva pa tudi v Kamerunu, Nigeriji in Tanzaniji. V Indijo so jo prinesli in vzgojili ljudje pred ve\xc4\x8d tiso\xc4\x8dimi leti, kjer so jo tudi prvi\xc4\x8d opisali zahodni botaniki kot Tamarindus indica, latinska izpeljanka iz perzijskega in arabskega imena, s katerim so jo po navadi imenovali:\xc2\xa0\xc2\xbbtamar al-Hind\xc2\xab\xc2\xa0ali v hinduj\xc5\xa1\xc4\x8dini datelj. Je splo\xc5\xa1no poznana v tropskem pasu, od Afrike do Indije, v jugovzhodni Aziji, Tajvanu in tudi na Kitajskem. V 16. stoletju so jo \xc5\xa1panski in portugalski kolonisti prinesli v Ju\xc5\xbeno Ameriko in v Mehiko.\n_START_SECTION_\nOpis\n_START_PARAGRAPH_\nTamarinda je dolgo \xc5\xbeive\xc4\x8de, srednje visoko, grmi\xc4\x8dasto drevo, katerega kro\xc5\xa1nja dose\xc5\xbee velikost 12,1 do 18,3 metrov. Drevo ima nepravilno obliko vaze, prekriva pa ga gosto listje. Listi so zimzeleni, svetle zelene barve, elipsaste oblike, rastejo v obliki pahlja\xc4\x8de. Po navadi so manj\xc5\xa1i od 5\xc2\xa0cm. Veje rastejo iz osrednjega debla in so pogosto obrezane, da zagotavljajo optimalno gostoto lesa in za la\xc5\xbeje obiranje sade\xc5\xbeev. Pono\xc4\x8di se listi zaprejo. Tamarinda ima skoraj neopazne cvetove z rde\xc4\x8dimi in rumenimi podalj\xc5\xa1animi cvetovi. Cvetni brsti so roza barve in imajo 4 \xc4\x8da\xc5\xa1ne liste, ki odpadejo, ko cvet zacveti. Drevo dobro raste na son\xc4\x8dni legi, na glinasti, pe\xc5\xa1\xc4\x8deni in kisli prsti. Odporno je na mo\xc4\x8dno su\xc5\xa1o in aerosolno sol (sol prinese veter z obalnih obmo\xc4\x8dij). Sade\xc5\xbe je uporaben surov, kuhan ali pripravljen na kak\xc5\xa1en drug na\xc4\x8din, odvisno od regije in kulture. Sade\xc5\xbe je podolgovat, dolg 12\xe2\x80\x9315\xc2\xa0cm in prekrit s trdo rjavo lupino. Mesnata, so\xc4\x8dna, kisla pulpa sade\xc5\xbea je zrela, ko je rjave ali rde\xc4\x8dkasto-rjave barve. Sade\xc5\xbe se smatra za zrelega, ko stroke stisnemo s prsti in se le-ti z lahkoto odprejo. Strok sade\xc5\xbea vsebuje od 1 do 12 ploskih, sijo\xc4\x8dih rjavih semen. Semena uporabljajo otroci pri tradicionalnih igrah, kot so Kitajska dama (Kitajska), dakon (Java) in druge. V semena lahko naredimo majhne zareze, da zbolj\xc5\xa1amo kalivost. Semena ohranijo mo\xc5\xbenost kaljenja po ve\xc4\x8d mesecih su\xc5\xa1e. Tamarinda je sladko-kislega okusa, vsebuje veliko kisline, sladkorja, vitamina B, in kar je za sade\xc5\xbe zanimivo, veliko kalcija. Sade\xc5\xbe indijske tamarinde ima dalj\xc5\xa1e stroke s 6-12 semeni, afri\xc5\xa1ke in zahodno-indijske variacije pa imajo kraj\xc5\xa1e stroke z 1-6 semeni. Sade\xc5\xbei ju\xc5\xbenoameri\xc5\xa1ke tamarinde so identi\xc4\x8dni originalnim afri\xc5\xa1kim._NEWLINE_Glede na to, da gre za tropsko vrsto, je tamarinda ob\xc4\x8dutljiva na zmrzal. Pahlja\xc4\x8dasti listi z listki valujejo v vetru. Deblo je sestavljeno iz trdega, temno rde\xc4\x8dega str\xc5\xbeena in mehkej\xc5\xa1e, rumenkaste drevesne beline._NEWLINE_Tamarindo se obira s puljenjem strokov iz pecljev. Odraslo drevo obrodi tudi do 175\xc2\xa0kg sade\xc5\xbeev na leto. Z razli\xc4\x8dnimi na\xc4\x8dini cepljenja lahko dobimo za\xc5\xbeelen izbor dreves. Tak\xc5\xa1na drevesa po navadi obrodijo v 3 do 4 letih, \xc4\x8de imajo optimalne pogoje za rast.\n_START_SECTION_\nAlternativna imena\n_START_PARAGRAPH_\nAlternativna imena za tamarindo so Imli, Indijski datelj, prevod iz tur\xc5\xa1kega jezika\xc2\xa0\xc2\xbbDemirhindi\xc2\xab, arabsko ime \xd8\xaa\xd9\x85\xd8\xb1 \xd9\x87\xd9\x86\xd8\xaf\xd9\x8a tamr hind\xc4\xab._NEWLINE_Po svetu je tamarinda najbolj raz\xc5\xa1irjena v Indiji, kjer jo ljudje \xc5\xbee zelo dolgo gojijo. Veliko indijskih regionalnih nare\xc4\x8dij ima svoje edinstveno ime za tamarindin sade\xc5\xbe: tentuli (Oriya); (pokrajina Bengal) tentul (pokrajina Bengal), imli (Hindi, Urdu), amli (pokrajina Gujarati), chinch (Marathi , Konkani), siyambala(Sinhalai) \xe2\x80\xa6_NEWLINE_V Indoneziji je tamarinda znana kot asam (ali asem) Jawa (Javanese asam), kar v indonezijskem jeziku pomeni Javanese kisel (v literaturi jo imenujejo tudi sambaya). V Maleziji jo imenujejo asam. Na Filipinih jo imenujejo sampaloc, v\xc4\x8dasih sambalog ali sambag. Vietnamski izraz je me, tajvanski pa loan-tz. V Mjanmaru govorijo o magee-bin (drevo) in magee-thee (sade\xc5\xbe). V Kolumbiji, Mehiki, Portoriku in Venezueli jo imenujejo tamarindo, na Devi\xc5\xa1kih otokih pa ji re\xc4\x8dejo tudi tamon. Tamarinde (Tamarindus indica) ne smemo zamenjati z Manila tamarind (Pithecellobium dulce), drugo rastlino, ki prav tako spada v dru\xc5\xbeino metuljnic (Fabaceae).\n_START_SECTION_\nGojenje\n_START_PARAGRAPH_\nKljub temu da tamarinda izvira iz Sudana in tropske Afrike, je Indija edina dr\xc5\xbeava, ki tamarindo pridobiva in uporablja kot surovino za nadaljnjo uporabo (medicina, mizarstvo, kulinarika \xe2\x80\xa6). V Indiji obdelujejo ogromne sadovnjake, kjer proizvedejo tudi do 275.500 ton sade\xc5\xbeev na leto. Meso sade\xc5\xbeev po\xc5\xa1iljajo v severno Malajo. Tamarindo \xc5\xbee dolgo gojijo v Indoneziji, Maleziji, na Filipinih in na otokih v Tihem oceanu. Tajska ima najve\xc4\x8dje planta\xc5\xbee od narodov ju\xc5\xbene Azije, sledi ji Indonezija, Mjanmar in Filipini. Na Havajih je bilo prvo drevo tamarinda posajeno leta 1797. Tamarinda je pri\xc5\xa1la v Ameriko (Mehika, Bermudski otoki, Bahamsko oto\xc4\x8dje) preko portugalskih ali \xc5\xa1panskih kolonistov, morda so jo prinesli afri\xc5\xa1ki su\xc5\xbenji ali mornarji v 17. stoletju. V Zdru\xc5\xbeenih dr\xc5\xbeavah je skupni pridelek ogromen (drugi najve\xc4\x8dji za Indijo). Najve\xc4\x8d sadovnjakov je v ju\xc5\xbenih dr\xc5\xbeavah s tropskim in subtropskim podnebjem (ju\xc5\xbena Florida). Tamarinda ima veliko kro\xc5\xa1njo, zato jo sadijo tudi za ustvarjanje prijetne hladne sence ob cestah, na dvori\xc5\xa1\xc4\x8dih in v parkih. Velike planta\xc5\xbee najdemo v Braziliji, na Kostariki, Kubi, v Gvatemali, Mehiki, Nikaragvi in v Portoriku.\n_START_SECTION_\nKulinarika\n_START_PARAGRAPH_\nMeso sade\xc5\xbea je u\xc5\xbeitno in pogosto uporabljeno pri kuhanju. Trdo zeleno meso mladega sade\xc5\xbea je zelo kislo, ampak se pogosto uporablja v kislih jedeh, za marinado ali za predelavo nekaterih vrst strupenega jama v Gani, ki jih nato lahko zau\xc5\xbeijemo. Zrel sade\xc5\xbe je bolj prijetnega okusa; okus je bolj sladek in manj kisel. Uporablja se za sladice, marmelade, sokove ali sladke napitke, sorbete, sladolede \xe2\x80\xa6 Uporablja se tudi kot naravno odvajalo. V zahodni kuhinji tamarindo najdemo v worchersterski omaki, HP omaki in v jamaj\xc5\xa1ki Pickapeppa omaki. Pogosta je v indijski kuhinji. Tamarindo, sladkor in za\xc4\x8dimbe uporabljajo za pripravo tradicionalnega indijskega chutney-a ali za pripravo grenko-sladkih okusov. Nezreli stroki in cvetovi se ravno tako uporabljajo za pripravo jedi._NEWLINE_V Gvadalupu je tamarinda znana kot Tamarinier in jo uporabljajo v marmeladah in sirupih. V Mehiki se prodaja v obliki razli\xc4\x8dnih prigrizkov; posu\xc5\xa1ena in slana ali kandirana. Tamarinda je glavna sestavina znamenitih pija\xc4\x8d agua fresca, ledenih sadnih pal\xc4\x8dk in zmrzlin. Mehi\xc5\xa1ki imigranti so v Ameriko prinesli napitek\xc2\xa0\xc2\xbbagua de tamarindo\xc2\xab\xc2\xa0in mnoge ostale dobrote. Prigrizki iz tamarinde (npr. mehi\xc5\xa1ki Pelon Pelo Rico) so dosegljivi po vsem svetu v trgovinah s specialitetami v obliki strokov, kot koncentrati ali mezge. V Egiptu je kisel, ohlajen napitek iz tamarinde priljubljen poleti. V ju\xc5\xbeni Keniji jo ljudstvo Svahili uporablja za okrasitev zelenjave in za sokove. Na Madagaskarju so sade\xc5\xbei in listje poslastica za lemurje, za katere tamarinda predstavlja 50% prehrane na leto, \xc4\x8de le obrodi. V severni Nigeriji se uporablja zmleti pra\xc5\xa1ek za pripravo Kunun Tsamiya, tradicionalne jedi za zajtrk in tamarindo se pogosto u\xc5\xbeiva ob fi\xc5\xbeolovem kola\xc4\x8du. V Mjanmaru se mladi, ne\xc5\xbeni listi in \xc4\x8da\xc5\xa1ni cvetovi jedo kot zelenjava. Solatna jed iz listov tamarinde, kuhanega fi\xc5\xbeola in zmletih ara\xc5\xa1idov, prekrita s hrustljavo ocvrto \xc4\x8debulo je zelo priljubljena na pode\xc5\xbeelju. Na Tajskem se u\xc5\xbeiva kot sve\xc5\xbee sadje, poznano po sladkem in malenkost kislem okusu. U\xc5\xbeivajo jo tudi s sladkorjem in \xc4\x8dilijem v obliki sladko-peko\xc4\x8de sla\xc5\xa1\xc4\x8dice. Tamarinda se pogosto uporablja za pripravo jedi Pad Thai, tajske specialitete kislo-sladkega okusa (z dodanim limetinim sokom za kisel in ribjo omako za slan okus). Omaka iz tamarinde se pogosto uporablja ob ribjih jedeh.\n_START_SECTION_\nMedicina\n_START_PARAGRAPH_\nRastlinsko-kemijske \xc5\xa1tudije so odkrile prisotnost taninov, saponinov, seskviterpenov, alkaloidov ter ostalih aktivnih substanc, ki delujejo proti gram negativnim in gram pozitivnim bakterijam v obmo\xc4\x8dju od 4 do 30 stopinj Celzija. \xc5\xa0tudije minimalnih inhibitornih koncentracij (MIK) in minimalne baktericidne koncentracije (MBK) ekstraktov so na testnih organizmih pokazale, da imajo najni\xc5\xbeje MIK in MBK Salmonella paratyphi, Bacillus subtilis in Salmonella typhi , najvi\xc5\xa1je MIK in MBK pa ima Staphylococcus aureus. V severni Nigeriji se uporablja lubje in sve\xc5\xbee listje za pripravo prevretka s primesjo kalijevega klorida za zdravljenje \xc5\xbeelod\xc4\x8dnih te\xc5\xbeav, splo\xc5\xa1ne telesne bole\xc4\x8dine, zlatenice, rumene mrzlice ter kot tonik za \xc4\x8di\xc5\xa1\xc4\x8denje ko\xc5\xbee. V Indoneziji, Maleziji in na Filipinih se v tradicionalni medicini uporabljajo listi v obliki zeli\xc5\xa1\xc4\x8dnih prevretkov proti malariji, ter sadni sok kot antiseptik in proti ka\xc5\xa1lju. Sade\xc5\xbe se pogosto uporablja v jugovzhodni Aziji kot obloga na \xc4\x8delu bolnikov s povi\xc5\xa1ano telesno temperaturo. Tamarinda se uporablja v indijski ajurvedski medicini za \xc5\xbeelod\xc4\x8dne in/ali prebavne probleme. Izkori\xc5\xa1\xc4\x8dajo tudi tamarindino kardioprotektivno aktivnost. V \xc5\xbeivalskih \xc5\xa1tudijah so opazili, da tamarinda zni\xc5\xbeuje tako plazemsko raven holesterola kot tudi krvni sladkor. Zaradi pomanjkanja klini\xc4\x8dnih \xc5\xa1tudij je premalo dokazov, zaradi katerih bi lahko predpisovali tamarindo za zdravljenje povi\xc5\xa1anega holesterola ali diabetesa. Glede na \xc5\xa1tudije na \xc4\x8dloveku lahko predvidevamo da tamarinda upo\xc4\x8dasnjuje napredovanje fluoroze s pove\xc4\x8danim izlo\xc4\x8danjem fluorida iz kosti in zob. Za potrditev teh \xc5\xa1tudij so potrebne dodatne raziskave. Pri prekomernem konzumiranju se pojavi odvajalni u\xc4\x8dinek. Tamarinda se v medicini uporablja kot antihelmintik, za protimikrobno delovanje, kot antiseptik, za protivirusno delovanje, pri astmi, kot adstringent, za bakterijske ko\xc5\xbene oku\xc5\xbebe, antipiretik, pri bole\xc4\x8dinah v prsih, pri nepravilnostih pri metabolizmu holesterola, pri kr\xc4\x8dih, pri konjuktivitisu, pri konstipaciji (kroni\xc4\x8dni, akutni), pri diabetesu, pri diareji, pri suhem o\xc4\x8desu, kot konzervans (za \xc5\xbeivila), kot barvilo (za \xc5\xbeivila), pri gastrointestinalnih motnjah, pri gingivitisu, pri hemoroidih, kot insekticid, pri jetrnih nepravilnostih, pri slabosti in bruhanju (v nose\xc4\x8dnosti), pri zastrupitvah, pri ledvi\xc4\x8dnih kamnih, pri revmi, pri zlatenici, kot ko\xc5\xbeni dezinficiens, pri son\xc4\x8darici, pri zvinih, \xe2\x80\xa6\n_START_SECTION_\nMizarstvo\n_START_PARAGRAPH_\nV templjih, posebno v budisti\xc4\x8dnih azijskih dr\xc5\xbeavah, se meso sade\xc5\xbea uporablja za lo\xc5\xa1\xc4\x8denje pohi\xc5\xa1tva in sveti\xc5\xa1\xc4\x8d iz medenine, za glajenje in za odstranjevanje zelenkaste barve, ki se pojavlja. Les je rde\xc4\x8de barve. Zaradi njegove gostote in vzdr\xc5\xbeljivosti se uporablja za izdelavo pohi\xc5\xa1tva in lesenega poda. Lesene pro\xc5\xbene palice so se v\xc4\x8dasih uporabljale za izvajanje telesnih kazni.\n_START_SECTION_\nHortikultura\n_START_PARAGRAPH_\nTamarindo pogosto uporabljajo kot okrasno vrtno drevo. Nedavno je postalo priljubljeno gojenje tamarinde kot bonsaja. (Indonezija, Tajvan, Filipini).\n_START_SECTION_\nDodatno\n_START_PARAGRAPH_\nDrevo tamarinda je uradno drevo mesta Santa-Clara (Kuba). Pojavlja se v grbu tega mesta.'